Document ID: 32007D0722

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 22ας Οκτωβρίου 2007
για τη χορήγηση έκτακτης κρατικής ενίσχυσης από τη Ρουμανία για την άμβλυνση των επιπτώσεων της ξηρασίας των ετών 2006/07 στο γεωργικό τομέα
(2007/722/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 τρίτο εδάφιο,
την αίτηση την οποία υπέβαλε η Ρουμανία στις 25 Ιουλίου 2007,
Εκτιμώντας τα ακόλουθα:
(1)
Στις 25 Ιουλίου 2007, η Ρουμανία υπέβαλε στο Συμβούλιο αίτηση για απόφαση σύμφωνα με το άρθρο 88 παράγραφος 2 τρίτο εδάφιο της συνθήκης, με την οποία δήλωνε ότι η πρόθεση της Ρουμανίας να παράσχει εθνική ενίσχυση σε ρουμάνους γεωργούς πληγέντες από την ακραία ξηρασία ώστε να μπορέσουν να ξαναρχίσουν τον κύκλο παραγωγής, είναι συμβατή με την κοινή αγορά.
(2)
Η Ρουμανία είναι αντιμέτωπη με τη σοβαρότερη και μακρύτερη ξηρασία των τελευταίων εξήντα ετών, λόγω του ελλείμματος βροχοπτώσεων το χειμώνα του 2006/07 και την άνοιξη του 2007 (κάτω από 350 mm/m2 από την 1η Σεπτεμβρίου 2006 έως τις 31 Μαΐου 2007) και των εξαιρετικά υψηλών θερμοκρασιών το καλοκαίρι του 2007.
(3)
Πριν από τη μακρά περίοδο ανομβρίας το καλοκαίρι του 2007, τα αποθέματα νερού στο έδαφος είχαν ήδη μειωθεί σημαντικά σε μεγάλες περιοχές της Ρουμανίας, λόγω της ταχύτερης εξάτμισης του νερού η οποία προκλήθηκε από τις υψηλότερες του μέσου όρου θερμοκρασίες κατά τη διάρκεια του χειμώνα 2006-2007 και της άνοιξης του 2007.
(4)
Σύμφωνα με την αξιολόγηση των επιπτώσεων για τις εαρινές και φθινοπωρινές καλλιέργειες, η ξηρασία οδήγησε σε δραματική μείωση της παραγωγής δημητριακών όσο και χορτονομών, με εκτίμηση ότι η μέση παραγωγή δημητριακών το 2007 δεν ανέρχεται ούτε στο 45 % της μέσης παραγωγής των προηγούμενων ετών.
(5)
Οι ρουμάνοι γεωργοί σε 34 επί συνόλου 42 νομαρχιών έχουν πληγεί σοβαρά από τη μακρά περίοδο ανομβρίας η οποία προκάλεσε μεγάλες ζημιές στο γεωργικό και κτηνοτροφικό τομέα, το ύψος των οποίων εκτιμάται σε περίπου 1 200 εκατ. ευρώ (3 878 εκατ. RON), χωρίς να υπολογίζεται το κέρδος που θα μπορούσε να είχε προκύψει από τις πωλήσεις των δημητριακών.
(6)
Αφού το εισόδημα των ρουμάνων γεωργών που επλήγησαν από την ξηρασία έχει μειωθεί δραστικά, αντιμετωπίζουν το σοβαρό κίνδυνο να μη διαθέτουν τα οικονομικά μέσα για την ανάπτυξη των φθινοπωρινών καλλιεργειών και την προετοιμασία της εαρινής περιόδου σποράς του 2008.
(7)
Η κρατική ενίσχυση που θα χορηγηθεί ανέρχεται σε περίπου 400 εκατ. ευρώ (1 320 εκατ. RON) και θα είναι προς όφελος 250 000 έως 300 000 γεωργών περίπου, στους οποίους αντιστοιχούν κατά προσέγγιση 3 εκατ. εκτάρια. Τα αντίστοιχα ποσά της ενίσχυσης θα είναι περίπου 150 ευρώ ανά εκτάριο για σίτο χειμώνος, 120 ευρώ ανά εκτάριο για κραμβόσπορο και 130 ευρώ ανά εκτάριο για κριθάρι και άλλες φθινοπωρινές καλλιέργειες.
(8)
Η ενίσχυση θα χορηγείται κατόπιν αίτησης του γεωργού και μόνο, με συγκεκριμένο σκοπό να επαναδρομολογηθεί ο κύκλος παραγωγής (αγορά σπόρων, καυσίμων, λιπασμάτων και παρασιτοκτόνων). Ο ρουμανικός οργανισμός πληρωμών θα παρακολουθεί και θα ελέγχει την ενίσχυση, συν τοις άλλοις με τη διεξαγωγή επιτόπιων ελέγχων.
(9)
Προκειμένου να είναι αποτελεσματική, η κρατική ενίσχυση πρέπει να χορηγηθεί και να εισπραχθεί από τους γεωργούς το ταχύτερο δυνατόν.
(10)
Η Επιτροπή δεν έχει στην παρούσα φάση γνωμοδοτήσει για τη φύση και τη συμβατότητα της ενίσχυσης.
(11)
Συντρέχουν, επομένως, οι εξαιρετικές περιστάσεις που επιτρέπουν να θεωρηθεί η εν λόγω ενίσχυση, κατά παρέκκλιση και κατά το απολύτως αναγκαίο μέτρο για την αντιστάθμιση της έκτακτης κατάστασης που προέκυψε, συμβατή προς την κοινή αγορά, υπό τους όρους που προβλέπονται στην παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Θεωρείται συμβατή με την κοινή αγορά η έκτακτη πρόσθετη ενίσχυση που χορηγούν οι ρουμανικές αρχές στο γεωργικό τομέα, ύψους έως 400 εκατ. ευρώ.
Άρθρο 2
Η παρούσα απόφαση απευθύνεται στη Ρουμανία.
Λουξεμβούργο, 22 Οκτωβρίου 2007.

Labels: 20
18
19
6